จัดเต็มเหนี่ยว! CPN อัดโปรฯ รับ “ช็อปช่วยชาติ” มั่นใจเพิ่มยอดทราฟฟิก 30%
จัดเต็มเหนี่ยว! CPN อัดโปรฯ รับ "ช็อปช่วยชาติ" มั่นใจเพิ่มยอดทราฟฟิก 30%
15 ธ.ค. 2559

นายณัฐกิตติ์ ตั้งพูลสินธนา รองกรรมการผู้จัดการใหญ่ สายงานการตลาด บริษัทเซ็นทรัลพัฒนา จำกัด (มหาชน) หรือ CPN เปิดเผยว่า บริษัทเชื่อว่านโยบายช็อปช่วยชาติ จะยิ่งช่วยกระตุ้นการจับจ่ายในช่วงปลายปี ช่วยเพิ่มทราฟฟิก และยอดขายของร้านค้าภายในศูนย์ฯ เช่นเดียวกับปีที่แล้ว ที่รัฐออกนโยบายนี้มาช่วยกระตุ้นเศรษฐกิจ ส่งผลให้เกิดบรรยากาศการจับจ่ายที่คึกคัก โดยปีนี้มีการขยายระยะเวลาเพิ่มเป็น 18 วัน มั่นใจช่วยเพิ่มยอดทราฟฟิกให้ศูนย์ฯประมาณ 30%
โดยในส่วนของซีพีเอ็น ได้ลงทุน 300 ล้านบาท จัดแคมเปญและกิจกรรม เพื่อกระตุ้นบรรยากาศการใช้จ่ายในช่วงปลายปีอยู่แล้ว ภายใต้ชื่อแคมเปญ “Lighten Up Together ส่งต่อความสุขและพลังใจให้กันและกัน” มอบความสุขให้ลูกค้าด้วยโปรโมชั่นพิเศษ สำหรับลูกค้าที่ช็อปและทานอาหารในศูนย์ฯ ลุ้นรับโชค ช้อป 1,000 คืน 10,000 ช้อป 10,000 คืน 100,000 และ รับฟรี “กระเป๋าผ้าดีดี” และข้าวกล้องดอยจากโครงการหลวง เพียงช็อปครบ 5,000 บาท
นอกจากนี้ หลังมีการประกาศมติเห็นชอบของครม. เรื่องนโยบายช็อปช่วยชาติ ซีพีเอ็น ยังอัดโปรโมชั่นพิเศษเพิ่มให้อีก โดยนอกจากช้อปครบ 15,000 บาท แล้วสามารถนำใบกำกับภาษีไปใช้ลดหย่อนภาษีเงินได้บุคคลธรรมดาแล้ว ยังได้รับฟรี คูปองเงินสด 500 บาท เพิ่มอีกด้วย เรียกได้ว่ามาใช้จ่ายซื้อสินค้าและบริการภายในศูนย์ฯ ของซีพีเอ็น มีแต่คุ้มยิ่งกว่าคุ้ม
สำหรับทิศทางของธุรกิจในช่วงปลายปีนี้ คาดว่าตลาดน่าจะกลับมาคึกคัก เนื่องจากเป็นช่วงเทศกาลของการจับจ่ายใช้สอย และมีนักท่องเที่ยวเข้ามาซื้อของฝากของขวัญ ซีพีเอ็น จะจัดเทศกาลของขวัญที่ใหญ่ที่สุดในเอเซียตะวันออกเฉียงใต้ สินค้าหลากหลายมากที่สุด พร้อมทั้งให้ลูกค้าทั้งไทยและต่างชาติได้มอบความสุขแก่กันอย่างเต็มที่ จึงอยากให้ชาวไทยออกมาช่วยกันใช้จ่ายภายในประเทศ เพื่อเป็นการส่งเสริมเศรษฐกิจของประเทศ